Afslag vir goeie maniereFoto: Facebook Moet liewer nie jou maniere by die huis vergeet wanneer jy vinnig by ŉ restaurant indraf nie! Restaurante in Amerika probeer nou om hul klante goeie maniere te leer deur afslag aan te bied aan diegene wat asseblief en dankie sê. ŉ Foto van ŉ advertensiebord van die Cups Coffee and Tea-restaurant in Roanoke in Virginia, word wyd op sosiale media versprei. Volgens dié advertensiebord kos koffie $5 vir klante sonder goeie manier, en slegs $1,75 vir klante wat groet en dankie sê. Austin Simms, die kelner wat die woorde op die bord geskryf het, het aan Mashable vertel hoewel klante nie werklik meer betaal het as hulle nie asseblief sê nie, was die idee om bewustheid onder mense te skep. “Ons wou hê mense moet besef ons is almal regte mense agter die toonbank en mense sover kry om op te hou met die slegte maniere om nie iemand anders te groet nie,” het hy gesê. Klante wat die bord gesien het, het glo beskaafd gegroet en gevra vir ŉ koppie koffie. Maroela Media weet van minstens twee van dié restaurante. Het jy ook al iets soortgelyk teëgekom?